न्यायखंड तीन निवासी रितु गाजियाबाद की एक रियल एस्टेट कंपनी में कार्यरत है। बुधवार सुबह वह घर से मार्निंग वाक के लिए पास के पार्क जा रही थीं। आदित्य मॉल के पास अचानक उनके मोबाइल पर कॉल आ गया। उन्होंने बात करना शुरू ही किया कि पीछे से मोटरसाइकिल पर आए दो बदमाशों ने उनके हाथ से मोबाइल लूट लिया। रितु ने शोर मचाया लेकिन बदमाश सुनसान सड़क का फायदा उठाकर फरार हो गए। बदमाशों की मोटरसाइकिल पर नंबर प्लेट नहीं लगी थी। दोनों बदमाशों ने काली टी शर्ट पहनी थी और हेलमेट लगाया था। पीड़िता ने पुलिस को मामले की शिकायत दी। सीओ इंदिरापुरम रवि कुमार ने बताया कि रिपोर्ट दर्ज कर बदमाशों की तलाश की जा रही है।